Številka: 0100-141/2018/2

Datum: 21. 2. 2018

**Zadeva: Premestitev javnega uslužbenca, nedoseganje izobrazbene stopnje**

Spoštovani!

Prejeli smo vaše vprašanje glede premestitve javnega uslužbenca, ki ima 20 let delovnih izkušenj in pridobljeno predbolonjsko stopnjo (višješolski strokovni program, 6. raven slovenskega ogrodja klasifikacij). Javni uslužbenec zaseda delovno mesto vodje službe v VII/2 tarifnem razredu. Zaradi organizacijskih sprememb želite javnega uslužbenca z njegovim soglasjem/privolitvijo premestiti iz delovnega mesta vodje službe na delovno mesto znotraj iste organizacijske enote, ovrednoteno z nižjim plačnim razredom, kot je delovno mesto, ki ga trenutno zaseda, prav tako v VII/2 tarifnem razredu. Zanima vas, ali je taka sprememba dopustna, torej ali se lahko javnega uslužbenca s VI. stopnjo izobrazbe zaposli (premesti) na drugo delovno mesto, ki je prav tako v VII/2 tarifnem razredu.

Ker gre za univerzo, se uporabljajo določbe Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784" \t "_blank" \o "Zakon o delovnih razmerjih (ZDR-1)), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296) in [15/17](http://www.uradni-list.si/1/objava.jsp?sop=2017-01-0741) – odl. US, v nadaljevanju: Zakon o delovnih razmerjih), ki je v pristojnosti Ministrstva za delo, družino, socialne zadeve in enake možnosti, ne glede na to pa pojasnjujemo, da sklenitev takšne pogodbe o zaposlitvi oziroma premestitev javnega uslužbenca s VI. stopnjo izobrazbe na delovno mesto v VII/2 tarifnem razredu ni dopustna, ker ne izpolnjuje pogoja glede zahtevane izobrazbe za to delovno mesto. Prvi odstavek 22. člena Zakona o delovnih razmerjih namreč določa, da mora delavec, ki sklene pogodbo o zaposlitvi (kar velja tudi za premestitev), izpolnjevati predpisane, s kolektivno pogodbo ali splošnim aktom delodajalca določene oziroma s strani delodajalca zahtevane in v skladu s prvim odstavkom 25. člena tega zakona objavljene pogoje za opravljanje dela.

Obenem pojasnjujemo, da je bila uporaba določbe prvega odstavka 14. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891" \t "_blank" \o "Zakon o sistemu plač v javnem sektorju (uradno prečiščeno besedilo)) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv in [67/17](http://www.uradni-list.si/1/objava.jsp?sop=2017-01-3165), v nadaljevanju: Zakon o sistemu plač v javnem sektorju), ki določa, da javnemu uslužbencu v primeru, ko opravlja delo na delovnem mestu z nižjo izobrazbo od zahtevane, pripada osnovna plača, ki je za dva plačna razreda nižja od osnovne plače delovnega mesta, na katerem opravlja delo, možna ob prehodu na nov plačni sistem, tako da je veljala le za primere, ko je javni uslužbenec že zasedal delovno mesto, za katerega ni izpolnjeval pogoja glede zahtevane izobrazbe. V konkretnem primeru tako prvega odstavka 14. člena Zakona o sistemu plač v javnem sektorju ni več mogoče uporabiti.

S spoštovanjem,

mag. Igor Kotnik

generalni direktor

Poslati:

* naslovniku po elektronski pošti